Jannie Moolman weer geopereerJannie Moolman. Foto: Facebook Die sanger Jannie Moolman sal na verwagting vandag weer ŉ operasie ondergaan terwyl sy toestand steeds ernstig maar stabiel is. Hetta Saunderson, Moolman se woordvoerder, sê die sanger het veelvuldige frakture aan sy wigbeen (been agter die neusholte onderaan die skedel) neusbene, bo-kaak asook sy wangbeen opgedoen. “Sy linkerhand is ook beseer en reeds geopereer. Hy word in ‘n geïnduseerde koma gehou en Donderdag weer geopereer.” Moolman is vroeg Sondagoggend in die trauma-eenheid van ‘n Johannesburgse hospitaal opgeneem na ŉ voorval die vorige aand tydens ŉ ramparty by ŉ restaurant in Hartbeespoortdam. “Die presiese oorsaak van sy beserings is steeds onduidelik. Vroeëre berigte dat hy van ‘n dak af geval het, is weens die aard van sy beserings, nie die finale gevolgtrekking nie. Hy is alleen buite die restaurant aangetref deur ‘n sekuriteitswag. Die voorval word vir moontlike verdere optrede ondersoek.” Saunderson sê Moolman se vriendin Melissa-Jo Sharp, asook familielede , is bykans deurgaans by sy bed. “Hulle het waardering uitgespreek vir die wense van beterskap wat van ondersteuners en vanuit die vermaaklikheidsbedryf ontvang word.” Lees ook: Video: Jannie Moolman steeds in koma Jannie Moolman kritiek ná val